- Hindi News
- National
- मोहल्ले के बच्चों की शिक्षा में पैसों की कमी बाधा न बने, इसलिए नि:शुल्क पढ़ा रहीं ट्यूशन
मोहल्ले के बच्चों की शिक्षा में पैसों की कमी बाधा न बने, इसलिए नि:शुल्क पढ़ा रहीं ट्यूशन
भास्कर संवाददाता | धार/निसरपुर
ये दो ऐसी महिलाओं की कहानी है जो अपने मोहल्ले के जरूरतमंद बच्चों को बेहतर शिक्षा बिना किसी शुल्क पर देने का काम कर रही हैं। शिक्षा के व्यवसायीकरण की दौड़ में इनका एकमात्र उद्देश्य है कि बच्चों की शिक्षा में पैसों की कमी बाधा न बने।
पहली हैं धार शहर की एलआईजी कॉलोनी में रहने वाली कामिनी गर्ग। उनकी उम्र करीब 60 वर्ष है। पति ओपी गर्ग सरकारी शिक्षक थे। प्राचार्य पद पर सेवानिवृत्त हुए। उनका पांच साल पहले निधन हो चुका। दो बेटियां हैं परिधि और तेजल। एक एमएससी फिजिक्स में गोल्ड मेडलिस्ट, दूसरी एमटेक। दोनों की शादी हो चुकी है। कामिनी भी निजी स्कूलों में प्राचार्य रह चुकी हैं। पति के निधन के बाद से वे घर में अकेली हैं।
वैश्य महासम्मेलन के प्रदेशाध्यक्ष उमाशंकर गुप्ता और स्थानीय पदाधिकारियों ने जरूरतमंद बच्चों को नि:शुल्क पढ़ाने की अपील की तो दो साल पहले कामिनी ने अपना नाम दिया। वे दो साल से अपने निवास पर मोहल्ले के बच्चों को रोज शाम नि:शुल्क ट्यूशन देती हैं। सभी बच्चे अंग्रेजी माध्यम कॉन्वेंट स्कूलों के हैं। फिलहाल 10 बच्चे रोजाना ट्यूशन आ रहे हैं। कामिनी को उनके इस योगदान के लिए बीते दिनों वैश्य महासम्मेलन ने सम्मानित भी किया है।
परिवार में शुरू से पढ़ने पढ़ाने का माहौल था
वे कहती हैं परिवार में शुरुआत से पढ़ने-पढ़ाने का माहौल था। मैं भी बीएससी उत्तीर्ण हूं। इसलिए खाली बैठने से बेहतर जरूरतमंद बच्चों को पढ़ाने का काम लगा। इसलिए शुरुआत कर दी। रोजाना बच्चे आते हैं तो अकेलापन भी नहीं लगता। पढ़ाने में समय कब निकल जाता है मालूम नहीं पड़ता।
दूसरी हैं बीए प्रथम वर्ष की 19 वर्षीय छात्रा रवीना चौहान। वे निसरपुर के खंडवा गांव में रहती हैं। बड़वानी कॉलेज से पढ़ाई कर रही हैं। 18 माह से घर पर 2 घंटे बगांव सहित आसपास के क्षेत्रों के मजदूरों के बच्चों को पढ़ाती हैं। रवीना कहती हैं किसान परिवार से हूं, बड़ी मुश्किल से पढ़ाई की है। साइकिल से आते-जाते मजदूर के बच्चों को यहां-वहां बैठे देखा तो इन्हें पढ़ाने की ठानी। मेरे गांव के बच्चे आगे बढ़ें, यही लक्ष्य है। 8 किमी साइकिल चलाकर चार स्थानों पर भी पढ़ाने जाती हैं। रवीना कहती हैं मजदूरी करने वाले लड़के को शिक्षा देने की ठानी और घर पढ़ाई करवाने लगी। अभिभावक ने विरोध किया। कुछ समय बाद बच्चे आने लगे। पढ़ने वाले बच्चों में से मनीष, शिवम, अतुल, विष्णु, बसंत, कृष्णा, निकिता, करिश्मा, तमन्ना से चर्चा की तो उन्होंने कविता, कहानी, 1 से 100 तक गिनती, अनार-आम, एबीसीडी, 2 से 10 तक के पहाड़े सुनाए। रवीना रविवार को महिला-पुरुषों को भी अक्षर ज्ञान कराती हैं।
बच्चों के साथ बड़ों को भी पढ़ा देती हैं छात्रा रवीना
निसरपुर. घर पर बच्चों को पढ़ाते रवीना चौहान।
धार. गर्ग मैडम बच्चों को घर पर नि:शुल्क शिक्षा देते हुए।
tgl_Latn sot_Latn hin_Deva hin_Deva bho_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva